Document ID: 32014D0845

KOMISIJAS ĪSTENOŠANAS LĒMUMS
(2014. gada 26. novembris),
ar kuru groza Lēmumu 2005/817/EK, Euratom, ar ko Latvijas Republikai atļauj lietot noteiktus aptuvenos novērtējumus PVN pašu resursu bāzes aprēķinam
(izziņots ar dokumenta numuru C(2014) 8926)
(Autentisks ir tikai teksts latviešu valodā)
(2014/845/ES, Euratom)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Atomenerģijas kopienas dibināšanas līgumu,
ņemot vērā Padomes 1989. gada 29. maija Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un jo īpaši tās 6. panta 3. punkta otro ievilkumu,
apspriedusies ar Padomdevēju komiteju pašu resursu jautājumos,
tā kā:
(1)
Saskaņā ar Padomes Direktīvas 2006/112/EK (2) 384. pantu Latvija var - saskaņā ar nosacījumiem, kas šajā dalībvalstī bija spēkā tās pievienošanās dienā, - turpināt atbrīvot no nodokļa darījumus, kas minēti šīs direktīvas X pielikuma B daļas 2. un 10. punktā, kamēr tādu pašu atbrīvojumu no nodokļa piemēro jebkurā dalībvalstī, kas bija Kopienas dalībvalsts 2004. gada 30. aprīlī; šie darījumi ir jāņem vērā, nosakot PVN pašu resursu bāzi.
(2)
Latvija 2014. gada 30. aprīļa atbildē uz Komisijas 2014. gada 14. februāra vēstuli attiecībā uz PVN pašu resursu pārbaužu vienkāršošanu (3) lūdza Komisijas atļauju izmantot starpbāzes fiksētus procentuālos apjomus PVN pašu resursu bāzes aprēķināšanai attiecībā uz darījumiem, kas minēti Direktīvas 2006/112/EK X pielikuma B daļas 2. un 10. punktā, no 2014. līdz 2020. finanšu gadam. Latvija ir parādījusi, ka vēsturiskie procentuālie apjomi laika gaitā ir saglabājušies stabili. Latvijai tāpēc būtu jāatļauj aprēķināt PVN pašu resursu bāzi, izmantojot fiksētus procentus saskaņā ar Komisijas nosūtīto vēstuli.
(3)
Pārredzamības un juridiskās noteiktības labad ir lietderīgi noteikt šai atļaujai termiņu.
(4)
Tāpēc ir lietderīgi attiecīgi grozīt Komisijas Lēmumu 2005/817/EK, Euratom (4),
IR PIEŅĒMUSI ŠO LĒMUMU.
1. pants
Lēmumā 2005/817/EK, Euratom iekļauj šādu 1.a un 1.b pantu:
“1.a pants
Atkāpjoties no šā lēmuma 1. panta 1. punkta, lai aprēķinātu PVN pašu resursu bāzi no 2014. gada 1. janvāra līdz 2020. gada 31. decembrim, Latvijai ir atļauts izmantot 0,04 % no starpbāzes attiecībā uz darījumiem, kas minēti Padomes Direktīvas 2006/112/EK (5) X pielikuma B daļas 2. punktā (brīvās profesijas).
1.b pants
Atkāpjoties no šā lēmuma 1. panta 2. punkta, lai aprēķinātu PVN pašu resursu bāzi no 2014. gada 1. janvāra līdz 2020. gada 31. decembrim, Latvijai ir atļauts izmantot 0,30 % no starpbāzes attiecībā uz darījumiem, kas minēti Direktīvas 2006/112/EK X pielikuma B daļas 10. punktā (pasažieru transports).
2. pants
Šis lēmums ir adresēts Latvijas Republikai.
Briselē, 2014. gada 26. novembrī

Labels: 2
8
3
9
18
15